CELEX: 52021PC0424
Language: fi
Date: 2021-07-28
Title: Ehdotus EUROOPAN PARLAMENTIN JA NEUVOSTON ASETUS säilyttämis- ja hoitotoimenpiteistä sinievätonnikalan suojelemiseksi

EUROOPAN KOMISSIO
            Bryssel 28.7.2021
            COM(2021) 424 final
            2021/0242(COD)
            Ehdotus
            EUROOPAN PARLAMENTIN JA NEUVOSTON ASETUS 
            säilyttämis- ja hoitotoimenpiteistä sinievätonnikalan suojelemiseksi
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Ehdotuksen tarkoituksena on saattaa tarvittavat sinievätonnikalan suojelukomission (CCSBT), jäljempänä ’suojelukomissio’, hyväksymät valvonta-, säilyttämis- ja hoitotoimenpiteet osaksi Euroopan unionin lainsäädäntöä. Sinievätonnikalan suojelukomissio on alueellinen kalastuksenhoitojärjestö, joka vastaa sinievätonnikalan (Thunnus maccoyii) hoidosta lajin levinneisyysalueella. Suojelukomissiolla on toimivalta hyväksyä säilyttämis- ja täytäntöönpanotoimenpiteitä vastuualueensa kalastusten osalta, ja ne sitovat sopimuspuolia.
               
            
            
               Sinievätonnikalan suojelemista koskeva yleissopimus, jäljempänä ’yleissopimus’, ei mahdollista alueellisten taloudellisen yhdentymisen järjestöjen, kuten EU:n, liittymistä sopimukseen. Sinievätonnikalan säilyttämiseen ja hoitoon liittyvän yhteistyön edistämiseksi suojelukomissio on perustanut sinievätonnikalan suojelemista koskevan yleissopimuksen laajennetun komission, jäljempänä ’laajennettu komissio’, johon EU voi osallistua jäsenenä. Laajennetun komission tekemät päätökset vahvistetaan suojelukomission päätöksiksi sen vuosikokouksen lopussa, jolle tieto niistä on toimitettu, ellei suojelukomissio ole päätöksestä eri mieltä, mitä ei ole tähän mennessä tapahtunut kertaakaan. 
            
            
               Yleissopimuksen 5 artiklan 1 kohdan ja 8 artiklan 7 kohdan sekä laajennetun komission ja laajennetun tieteellisen komitean perustamisesta annetun suojelukomission päätöslauselman 6 kohdan mukaisesti laajennetun komission jäseniä koskevat samat velvoitteet kuin suojelukomission jäseniä. Näin ollen niiden on noudatettava suojelukomission päätöksiä ja osallistuttava sen rahoitukseen. EU on ollut laajennetun komission jäsen vuodesta 2015.
            
            
               Toisin kuin muiden alueellisten kalastuksenhoitojärjestöjen tapauksessa, joiden toimintaan EU osallistuu, EU:lla ei ole kalastusaluksia, jotka pyydystäisivät sinievätonnikalaa kohdelajinaan. Tähän asti se on myöskin ilmoittanut kalastusalustensa saaneen sinievätonnikalaa ainoastaan tahattomina sivusaaliina, eikä niitä ole vuoden 2012 jälkeen ilmoitettu lainkaan. Suojelukomission toimenpiteitä on kuitenkin aiheellista noudattaa siltä osin kuin ne koskevat EU:n laivaston toimia ja ominaisuuksia sekä sinievätonnikalan kauppaa. 
            
            
               Sinievätonnikalan levinneisyysalue – alue, jolla lajia tiedetään esiintyvän – ulottuu Intian valtameren tonnikalatoimikunnan
                  1
               , läntisen ja keskisen Tyynenmeren kalastuskomission
                  2
                sekä Kansainvälisen Atlantin tonnikalojen suojelukomission
                  3
                kattamille alueille. Trooppisia tonnikaloja ja tonnikalan lähilajeja kohdelajeinaan pyydystävät EU:n pitkäsiima-alukset ovat ilmoittaneet saaneensa sinievätonnikalaa näillä alueilla rajallisesti sivusaaliina. 
            
            
               Komissio laatii unionin puolesta neuvotteluohjeet, jotka perustuvat tieteellisiin lausuntoihin ja neuvoston päätöksessä vahvistettuun viisivuotiseen toimeksiantoon. Toimeksiannon mukaisesti nämä ohjeet esitellään, niistä keskustellaan ja ne hyväksytään neuvoston työryhmässä, ja niitä mukautetaan reaaliaikaisen kehityksen huomioon ottamiseksi edelleen jäsenvaltioiden kanssa pidettävissä koordinointikokouksissa suojelukomission vuosikokousten yhteydessä. Kun unionin valtuuskunta ottaa osaa suojelukomission vuosikokouksiin, mukana on edustajia komissiosta, neuvostosta ja sidosryhmistä.
            
            
               Kaikki suojelukomission toimenpiteet hyväksytään yksimielisellä päätöksellä. Suojelukomissiolla ei ole käytössä vastaväitemenettelyä.
            
            
               Vaikka suojelukomission toimenpiteet on suunnattu pääasiassa sopimuspuolille, niissä asetetaan velvoitteita myös toimijoille (esimerkiksi alusten päälliköille).
            
            
               Tämä ehdotus koskee ainoastaan unioniin sovellettavia suojelukomission toimenpiteitä, sellaisina kuin ne ovat suojelukomission vuosikokouksissa muutettuina, eli niiden osalta otetaan huomioon unionin laivaston erityispiirteet ja toiminta (ei kohdennettua kalastusta; tähän mennessä ainoastaan tahattomia sivusaaliita, eikä lainkaan ilmoituksia niistä viime vuosina; ei jälleenlaivausta eikä aluksesta purkamista) sekä sinievätonnikalan kauppa. Unionin on varmistettava näiden toimenpiteiden noudattaminen kansainvälisinä velvoitteina heti niiden tultua voimaan. Tämän ehdotuksen tarkoituksena on saattaa suojelukomission toimenpiteiden tuorein versio osaksi EU:n lainsäädäntöä ja vahvistaa mekanismi, jolla ne pannaan tulevaisuudessa täytäntöön. Käytännössä useimmat velvoitteista koskevat vain tilanteita, joissa unionin laivasto pyydystää sinievätonnikaloja tahattomasti sivusaaliina, mitä ei ole tapahtunut vuoden 2012 jälkeen, ja pitää kalat aluksella, mitä ei ole ilmoitusten perusteella tapahtunut tähän mennessä kertaakaan. 
            
            
               Prosessi, jolla alueellisten kalastuksenhoitojärjestöjen toimenpiteet saatetaan osaksi EU:n lainsäädäntöä, kestää keskimäärin 18 kuukautta siitä, kun komissio laatii ensimmäisen ehdotuksen säädökseksi, jonka neuvosto ja Euroopan parlamentti sitten hyväksyvät. Siirretyllä toimivallalla varmistetaan, että unioni voi saattaa nopeasti osaksi unionin lainsäädäntöä toimenpiteet, joista on hyötyä EU:n laivastolle, jotka parantavat tasapuolisia toimintaedellytyksiä ja joilla tuetaan kantojen kestävää hoitoa pitkällä aikavälillä. 
            
            
               Tässä ehdotuksessa säädetään SEUT-sopimuksen 290 artiklan mukaisesti komissiolle siirretystä säädösvallasta, jotta voidaan ottaa huomioon suojelukomission toimenpiteiden muutokset sekä varmistaa, että EU:n kalastusalukset ovat yhdenvertaisessa asemassa muiden sopimuspuolten alusten kanssa. Tällaisia toimenpiteitä ovat esimerkiksi suojelukomission alusrekisteri sinievätonnikalan pyydystämiseen luvan saaneista kalastusaluksista, ekologisesti läheisiä lajeja koskevien suojelukomission toimenpiteiden yhdenmukaistaminen muiden alueellisten tonnikalan kalastuksenhoitojärjestöjen toimenpiteiden kanssa sekä raportointimääräajat.
            
            
               Tässä ehdotuksessa esitetyt raportointimääräajat on vahvistettu suojelukomission toimenpiteitä koskevien määräaikojen perusteella, jotta EU voi toimittaa raportit suojelukomission sihteeristölle määräajassa.
            
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Tämä ehdotus täydentää muita tätä alaa koskevia unionin säännöksiä ja on yhdenmukainen niiden kanssa. Joissakin tapauksissa nykyisiin säädöksiin vahvistetaan poikkeuksia, koska ehdotetut toimenpiteet ovat täsmällisempiä.
               
               
                  Ehdotus on yhteisestä kalastuspolitiikasta annetun asetuksen (EU) N:o 1380/2013
                     4
                   VI osan (ulkosuhdepolitiikka) mukainen. Siinä säädetään, että unioni harjoittaa ulkoisia kalastussuhteitaan kansainvälisten velvoitteidensa mukaisesti, että sen kalastustoiminta perustuu alueelliseen kalastusyhteistyöhön ja että Euroopan kalastuksenvalvontavirasto on mukana varmistamassa asetuksen noudattamista.
               
            
         
         
            
               
                  Ehdotuksella täydennetään ulkoisen laivaston hallinnoinnista annettua asetusta (EU) 2017/2403
                     5
                  , jonka mukaan EU:n kalastusaluksilta vaaditaan alueellisten kalastuksenhoitojärjestöjen kalastusluvat tiettyjen alueellisten kalastuksenhoitojärjestöjen edellytysten ja sääntöjen sekä laittomasta, ilmoittamattomasta ja sääntelemättömästä kalastuksesta (LIS-kalastus) annetun neuvoston asetuksen (EY) N:o 1005/2008
                     6
                   edellytysten ja sääntöjen mukaisesti.
               
               
                  Tämä ehdotus ei kata EU:n kalastusmahdollisuuksia, joista suojelukomissio on päättänyt. Euroopan unionin toiminnasta tehdyn sopimuksen (SEUT-sopimuksen) 43 artiklan 3 kohdan mukaan neuvostolla on oikeus hyväksyä hintojen, maksujen, tukien ja määrällisten rajoitusten vahvistamiseen sekä kalastusmahdollisuuksien vahvistamiseen ja jakamiseen liittyviä toimenpiteitä.
               
            
            
               •Yhdenmukaisuus unionin muiden politiikkojen kanssa
            
            
               
                  Ei sovelleta.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu SEUT-sopimuksen 43 artiklan 2 kohtaan, jossa säädetään yhteisen kalastuspolitiikan (YKP) tavoitteiden toteuttamisessa tarvittavista säännöksistä.
               
            
            
               •Toissijaisuusperiaate (jaetun toimivallan osalta) 
            
            
               
                  Ehdotus kuuluu unionin yksinomaiseen toimivaltaan (SEUT-sopimuksen 3 artiklan 1 kohdan d alakohta), joten toissijaisuusperiaatetta ei noudateta.
               
            
            
               •Suhteellisuusperiaate
            
            
               
                  Ehdotuksella varmistetaan, että EU:n lainsäädäntö on suojelukomission hyväksymien kansainvälisten velvoitteiden mukaista ja että EU alueellisen kalastuksenhoitojärjestön sopimuspuolena noudattaa sen tekemiä päätöksiä. Tässä ehdotuksessa ei mennä pidemmälle kuin on tarpeen näiden tavoitteiden saavuttamiseksi.
               
               
                  •
                        Välineen valinta
               
               
                  Sääntelytavaksi on valittu Euroopan parlamentin ja neuvoston asetus.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Voimassa olevan lainsäädännön jälkiarvioinnit/toimivuustarkastukset
            
            
               
                  Ei sovelleta.
               
            
            
               •Sidosryhmien kuuleminen
            
            
               
                  Tämän ehdotuksen tarkoituksena on saattaa osaksi unionin lainsäädäntöä ja panna täytäntöön suojelukomission toimenpiteet, jotka sitovat laajennetun komission jäseniä. Kansallisia asiantuntijoita ja teollisuuden edustajia kuullaan sekä ennen suojelukomission vuosikokouksia, joissa toimenpiteet hyväksytään, että kokouksissa käytävien neuvottelujen yhteydessä. Sidosryhmien kuulemista ei sen vuoksi pidetty tarpeellisena tämän ehdotuksen osalta. 
               
               
                  •
                        Asiantuntijatiedon keruu ja käyttö
               
               
                  Ei sovelleta.
               
            
         
         
            
               •Vaikutustenarviointi
            
            
               
                  Ei sovelleta. Kyseessä on jäsenvaltioihin suoraan sovellettavien toimenpiteiden täytäntöönpano.
               
            
            
               •Sääntelyn toimivuus ja yksinkertaistaminen
            
            
               
                  Tämä ehdotus ei liity REFIT-ohjelmaan.
               
            
            
               •Perusoikeudet
            
            
               
                  Ehdotuksella ei ole vaikutuksia perusoikeuksien suojeluun.
               
            
            
               4.TALOUSARVIOVAIKUTUKSET
            
            
               
                  Ehdotuksella ei ole vaikutuksia talousarvioon.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Ei sovelleta.
               
            
            
               •Selittävät asiakirjat (direktiivien osalta)
            
            
               
                  Ei sovelleta.
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Tämä ehdotus koskee unioniin sovellettavia suojelukomission toimenpiteitä, joiden osalta otetaan huomioon unionin laivaston erityispiirteet (ei kohdennettua kalastusta; ainoastaan tahattomia sivusaaliita, eikä lainkaan ilmoituksia niistä viime vuosina; ei jälleenlaivausta eikä aluksesta purkamista) sekä sinievätonnikalan kauppa. Käytännössä useimmat velvoitteista koskevat vain tilanteita, joissa EU:n laivasto pyydystää sinievätonnikaloja tahattomasti sivusaaliina, mitä ei ole tapahtunut vuoden 2012 jälkeen, ja pitää kalat aluksella, mitä ei ole ilmoitusten perusteella tapahtunut tähän mennessä kertaakaan. Säännöksissä vahvistetaan ehdotuksen kohde, soveltamisala ja määritelmät. 
               
               
                  Sinievätonnikalan pyydystäminen kohdelajina on kielletty; vain sivusaaliit on sallittu. Unionin kalastusalukset, jotka voivat saada lajia sivusaaliina, on kirjattava suojelukomission alusrekisteriin.
               
               
                  Ehdotuksella pannaan täytäntöön suojelukomission saaliin kirjausmenettely. Sivusaaliina saatuihin sinievätonnikaloihin kiinnitetään merkki, ja ne kirjataan saalismerkkilomakkeeseen, ja lisäksi sinievätonnikalan kauppa edellyttää tuonti-, vienti- ja jälleenvientiasiakirjoja.
               
               
                  Lippujäsenvaltioiden on tarkistettava ja varmennettava saaliinseuranta-asiakirjat ja saalismerkkilomakkeet. Ehdotuksella pannaan täytäntöön myös suojelukomission säännöksiä, jotka koskevat saaliin kirjausmenettelyyn liittyviä tarkasteluja ja tutkimuksia sekä saaliin kirjausmenettelyyn liittyvien tietojen säilyttämistä.
               
               
                  Sinievätonnikalan jälleenlaivaus on suoritettava aina satamassa. Jälleenlaivauksesta on ilmoitettava etukäteen, ja siitä on toimitettava jälleenlaivausilmoitus. 
               
               
                  Ehdotuksella pannaan täytäntöön velvollisuus tehdä yhteistyötä kalastusalusten tietojen toimittamiseksi seuraaviin tarkoituksiin: tapahtumien tutkinta, yhteistyön tekeminen unionin kalastusaluksen sisällyttämiseksi suojelukomission laitonta, ilmoittamatonta ja sääntelemätöntä kalastusta harjoittavien alusten luetteloon (LIS-alusluettelo) sekä ilmoitettujen noudattamattajättämistapausten ja satamatarkastuksiin liittyvien rikkomusten selvittäminen.
               
            
         
         
            
               
                  Ehdotuksella pannaan täytäntöön myös velvoitteita, jotka koskevat kuukausittaisia saalisilmoituksia sekä vuotuista raportointia ja säännösten noudattamiseen liittyvää raportointia. 
               
               
                  Ehdotuksessa mainittu siirretty toimivalta koskee muutoksia, joita tehdään suojelukomission kalastusalusrekisteriä varten toimitettaviin tietoihin sekä seuraavien raportointitoimien määräaikoihin ja ilmoituskausiin:
               
            
            
               ·saalismerkkilomakkeisiin liittyvä raportointi 
            
            
               ·saaliin kirjausmenettelyyn liittyvien asiakirjojen säilyttäminen ja jälleenlaivauksesta ilmoittaminen 
            
            
               ·jälleenlaivausilmoitukset 
            
            
               ·LIS-alusluetteloa ja tutkimusraportteja koskevien tietojen lähettäminen suojelukomission valvontakomitealle 
            
            
               ·tiedot satamatarkastuksia varten nimetyistä yhteyspisteistä ja tarkastusraporttien viiveistä ilmoittaminen 
            
            
               ·sivusaaliista ilmoittaminen jaksoittain ja 
            
            
               ·vuosiraporttien toimittaminen.
               
            
               2021/0242 (COD)
            
            
               Ehdotus
            
            
               EUROOPAN PARLAMENTIN JA NEUVOSTON ASETUS
            
            
               säilyttämis- ja hoitotoimenpiteistä sinievätonnikalan suojelemiseksi
            
            
               EUROOPAN PARLAMENTTI JA EUROOPAN UNIONIN NEUVOSTO, jotka
            
            
               ottavat huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan,
            
            
               ottavat huomioon Euroopan komission ehdotuksen,
            
            
               sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
            
            
               ottavat huomioon Euroopan talous- ja sosiaalikomitean lausunnon
                  7
               , 
            
            
               noudattavat tavallista lainsäätämisjärjestystä,
            
            
               sekä katsovat seuraavaa:
            
         
         
            
               (1)Yhteisen kalastuspolitiikan, jäljempänä ’YKP’, tavoitteena on Euroopan parlamentin ja neuvoston asetuksen (EU) N:o 1380/2013
                  8
                mukaisesti turvata elollisten vesiluonnonvarojen hyödyntäminen niin, että edistetään ekologista, taloudellista ja sosiaalista kestävyyttä pitkällä aikavälillä.
            
            
               (2)Euroopan unioni hyväksyi neuvoston päätöksellä 98/392/EY
                  9
                10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen. Lisäksi unioni hyväksyi neuvoston päätöksellä 98/414/EY
                  10
                sopimuksen hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien merioikeusyleissopimuksen määräysten täytäntöönpanosta. Kyseiset sopimukset sisältävät meren elollisten luonnonvarojen suojelua ja hoitoa koskevia periaatteita ja sääntöjä. Euroopan unioni osallistuu kansainvälisillä vesillä toteutettaviin toimiin kalakantojen säilyttämiseksi osana laajempia kansainvälisiä velvoitteitaan.
            
            
               (3)Sinievätonnikalan suojelemista koskeva yleissopimus, jäljempänä ’yleissopimus’, jolla perustetaan sinievätonnikalan suojelukomissio (CCSBT), jäljempänä ’suojelukomissio’, ei mahdollista alueellisten taloudellisen yhdentymisen järjestöjen, kuten Euroopan unionin, liittymistä sopimukseen. Sinievätonnikalan säilyttämiseen ja hoitoon liittyvän yhteistyön edistämiseksi suojelukomissio on perustanut sinievätonnikalan suojelemista koskevan yleissopimuksen laajennetun komission, jäljempänä ’laajennettu komissio’, johon unioni voi osallistua jäsenenä. Laajennetun komission tekemät päätökset vahvistetaan suojelukomission päätöksiksi sen vuosikokouksen lopussa, jolle tieto niistä ilmoitettiin, ellei suojelukomissio ole päätöksestä eri mieltä. Laajennetun komission jäseniä koskevat samat velvoitteet kuin suojelukomission jäseniä – niiden on muun muassa noudatettava suojelukomission päätöksiä ja osallistuttava sen rahoitukseen.
            
            
               (4)Unioni on neuvoston päätöksen (EU) 2015/2437
                  11
                nojalla laajennetun komission jäsen. 
            
            
               (5)Suojelukomissio hyväksyy vuotuiset säilyttämis- ja hoitotoimenpiteet päätöslauselmilla, jotka sitovat laajennetun komission jäseniä, unioni mukaan lukien.
            
            
               (6)Toisin kuin muiden alueellisten kalastuksenhoitojärjestöjen tapauksessa, joiden toimintaan unioni osallistuu, unionilla ei ole kalastusaluksia, jotka pyydystäisivät sinievätonnikalaa kohdelajinaan, ja tähän mennessä se on ilmoittanut kalastusalustensa saaneen sinievätonnikalaa ainoastaan tahattomina sivusaaliina, eikä niitä ole vuoden 2012 jälkeen ilmoitettu lainkaan. Unionin on kuitenkin aiheellista noudattaa suojelukomission hyväksymiä säilyttämis- ja hoitotoimenpiteitä siltä osin kuin ne koskevat unionin laivaston toimia ja ominaisuuksia sekä sinievätonnikalan kauppaa.
            
            
               (7)Sinievätonnikalan levinneisyysalue ulottuu Intian valtameren tonnikalatoimikunnan, läntisen ja keskisen Tyynenmeren kalastuskomission sekä Kansainvälisen Atlantin tonnikalojen suojelukomission yleissopimusalueille. Trooppisia tonnikaloja ja tonnikalan lähilajeja kohdelajeinaan pyydystävät unionin pitkäsiima-alukset ovat tähän mennessä ilmoittaneet pyydystäneensä sinievätonnikalaa näillä alueilla rajallisia määriä sivusaaliina. 
            
            
               (8)Tällä asetuksella pannaan täytäntöön suojelukomission vuoteen 2020 mennessä hyväksytyt tarvittavat päätöslauselmat lukuun ottamatta toimenpiteitä, jotka ovat jo osa unionin lainsäädäntöä. Tämä asetus koskee unioniin sovellettavia suojelukomission toimenpiteitä, joiden osalta otetaan huomioon erityisesti unionin laivaston erityispiirteet (ei kohdennettua kalastusta; tähän mennessä ainoastaan tahattomia sivusaaliita, eikä niitä ole vuoden 2012 jälkeen ilmoitettu lainkaan; ei jälleenlaivausta eikä aluksesta purkamista) sekä sinievätonnikalan kauppa. Käytännössä useimmat velvoitteista koskevat vain tilanteita, joissa unionin laivasto pyydystää sinievätonnikaloja tahattomasti sivusaaliina, mitä ei ole tapahtunut vuoden 2012 jälkeen, ja pitää kalat aluksella, mitä ei ole ilmoitusten perusteella tapahtunut tähän mennessä kertaakaan. 
            
            
               (9)YKP:n noudattamisen varmistamiseksi on hyväksytty unionin lainsäädäntöä valvonta-, tarkastus- ja täytäntöönpanojärjestelmän perustamiseksi. Kyseinen järjestelmä sisältää laittoman, ilmoittamattoman ja sääntelemättömän kalastuksen, jäljempänä ’LIS-kalastus’, torjunnan. Erityisesti neuvoston asetuksessa (EY) N:o 1224/2009
                  12
                vahvistetaan unionin valvonta-, tarkastus- ja täytäntöönpanojärjestelmä, jossa sovelletaan kokonaisvaltaista ja yhdennettyä toimintamallia yhteisen kalastuspolitiikan kaikkien sääntöjen noudattamisen varmistamiseksi. Komission täytäntöönpanoasetuksessa (EU) N:o 404/2011
                  13
                vahvistetaan neuvoston asetuksen (EY) N:o 1224/2009 soveltamista koskevat yksityiskohtaiset säännöt. Neuvoston asetuksessa (EY) N:o 1005/2008
                  14
                vahvistetaan yhteisön järjestelmä laittoman, ilmoittamattoman ja sääntelemättömän kalastuksen ehkäisemiseksi, estämiseksi ja poistamiseksi. Kyseiset asetukset sisältävät jo säännöksiä, jotka kattavat erinäisiä suojelukomission päätöslauselmissa vahvistettuja toimenpiteitä. Tämän vuoksi kyseisiä säännöksiä ei ole tarpeen sisällyttää tähän asetukseen.
            
            
               (10)Asetuksen (EU) N:o 1380/2013 29 artiklan 2 kohdan mukaisesti unionin kantojen on perustuttava parhaisiin käytettävissä oleviin tieteellisiin lausuntoihin, jotta voidaan varmistaa kalavarojen hoito YKP:n tavoitteiden mukaisesti noudattaen erityisesti tavoitetta palauttaa kalakannat asteittain kestävän enimmäistuoton takaavaa biomassatasoa suuremmaksi ja pitää ne tällaisella tasolla sekä tavoitetta luoda edellytykset taloudellisesti kannattavalle ja kilpailukykyiselle kalastusalan pyynti- ja jalostusteollisuudelle ja maalla toteutettavalle kalastukseen liittyvälle toiminnalle.
            
            
               (11)Jotta suojelukomission tulevat toimenpiteet voidaan saattaa nopeasti osaksi unionin lainsäädäntöä, komissiolle olisi siirrettävä valta hyväksyä säädösvallan siirron nojalla annettavia delegoituja säädöksiä Euroopan unionin toiminnasta tehdyn sopimuksen 290 artiklan mukaisesti suojelukomission alusrekisteriin toimitettavien tietojen osalta sekä seuraavia koskevien määräaikojen tai ilmoituskausien osalta: saalismerkkilomakkeisiin liittyvä raportointi, saaliin kirjausmenettelyyn liittyvien asiakirjojen säilyttäminen, jälleenlaivausta koskevien ennakkoilmoitusten ja jälleenlaivausilmoitusten toimittaminen, LIS-alusluetteloa ja tutkimusraportteja koskevien tietojen toimittaminen suojelukomission valvontakomitealle, satamatarkastuksia varten nimettyjä yhteyspisteitä koskevien tietojen toimittaminen, satamatarkastusraporttien viiveistä ilmoittaminen, sivusaaliita koskevien raporttien toimittaminen sekä vuosiraporttien toimittaminen.
            
            
               (12)Euroopan tietosuojavaltuutettua on kuultu Euroopan parlamentin ja neuvoston asetuksen (EU) 2018/1725
                  15
                42 artiklan 1 kohdan mukaisesti, ja hän on antanut lausuntonsa...
            
            
               (13)On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla, ja että nämä kuulemiset toteutetaan paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa
                  16
                vahvistettujen periaatteiden mukaisesti. Jotta voitaisiin erityisesti varmistaa tasavertainen osallistuminen delegoitujen säädösten valmisteluun, Euroopan parlamentille ja neuvostolle toimitetaan kaikki asiakirjat samaan aikaan kuin jäsenvaltioiden asiantuntijoille, ja Euroopan parlamentin ja neuvoston asiantuntijoilla on järjestelmällisesti oikeus osallistua komission asiantuntijaryhmien kokouksiin, joissa valmistellaan delegoituja säädöksiä, 
            
            
               OVAT HYVÄKSYNEET TÄMÄN ASETUKSEN:
            
            
               1 artikla 
                  Kohde
            
            
               Tässä asetuksessa vahvistetaan sinievätonnikalan suojelemista koskevan yleissopimuksen mukaisesti säännökset, jotka koskevat sivusaaliina saatavan sinievätonnikalan (Thunnus maccoyii) hoito-, säilyttämis- ja valvontatoimenpiteitä.
            
            
               2 artikla 
                  Soveltamisala
            
            
               Tätä asetusta sovelletaan unionin kalastusaluksiin, jotka harjoittavat kalastusta sinievätonnikalan suojelemista koskevan yleissopimuksen mukaisella sinievätonnikalan levinneisyysalueella, sekä jäsenvaltioihin, jotka tuovat, vievät tai jälleenvievät sinievätonnikalaa. 
            
            
               3 artikla 
                  Määritelmät
            
            
               Tässä asetuksessa tarkoitetaan:
            
         
         
            
               (a)’suojelukomissiolla’ sinievätonnikalan suojelukomissiota (CCSBT); 
            
            
               (b)’sinievätonnikalalla’ sinievätonnikalaa tai siitä peräisin olevia kalatuotteita;
            
            
               (c)’yleissopimuksella’ sinievätonnikalan suojelemista koskevaa yleissopimusta;
            
            
               (d)’suojelukomission alusrekisterillä’ suojelukomission perustamaa rekisteriä aluksista, joilla on lupa kalastaa sinievätonnikalaa tai pyydystää sitä sivusaaliina;
            
            
               (e)’unionin kalastusaluksella’ mitä tahansa jäsenvaltion lipun alla purjehtivaa alusta, jota käytetään tai aiotaan käyttää meren elollisten luonnonvarojen kaupallisessa hyödyntämisessä, mukaan lukien tukialukset, kalanjalostusalukset, jälleenlaivaukseen osallistuvat alukset sekä kalastustuotteiden kuljetukseen varustetut rahtialukset konttialuksia lukuun ottamatta;
            
            
               (f)’jälleenlaivauksella’ kaikkien tai joidenkin kalastusaluksella olevien kalastustuotteiden purkamista toiseen kalastusalukseen; 
            
            
               (g)’sinievätonnikalaan kiinnitettävällä merkillä’ kokonaiseen sinievätonnikalaan ulkoisesti kiinnitettävää merkkiä, joka sisältää tietoja kyseisestä kalasta; 
            
            
               (h)’suojelukomission saaliin kirjausmenettelyllä’ suojelukomission perustamaa, sinievätonnikalaa koskevaa erityistä saaliin kirjausmenettelyä, johon sisältyy saaliinseurantalomake, saalismerkkilomake sekä vienti- ja jälleenvientilomakkeet;
            
            
               (i)’saaliinseurantalomakkeella’ saaliin kirjausmenettelyyn liittyvää asiakirjaa, johon kirjataan tiedot sinievätonnikalasaaliista sekä sinievätonnikalojen jälleenlaivauksesta, viennistä ja tuonnista;
            
            
               (j)’saalismerkkilomakkeella’ saaliin kirjausmenettelyyn liittyvää asiakirjaa, johon kirjataan tiedot yksittäisistä merkillä yksilöidyistä kaloista;
            
            
               (k)’tuonnilla’ sinievätonnikalan tuomista unionin alueelle, myös sen alueella sijaitsevissa satamissa tapahtuvaa jälleenlaivausta varten;
            
            
               (l)’vienti- tai jälleenvientilomakkeella’ saaliin kirjausmenettelyyn liittyvää asiakirjaa, joka sisältää tiedot saaliinseurantalomakkeeseen kirjatuista tuotavista sinievätonnikaloista ja joka koskee joko kokonaan tai osittain vietyä tai jälleenvietyä saalista;
            
            
               (m)’viennillä’ unionin kalastusalusten pyytämien sinievätonnikalojen viemistä kolmanteen maahan; 
            
            
               (n)’jälleenviennillä’ unionin alueelle aiemmin tuotujen sinievätonnikalojen viemistä unionin alueelta;
            
            
               (o)’kokonaisella sinievätonnikalalla’ sinievätonnikalaa, jota ei ole fileoitu tai paloiteltu;
            
            
               (p)’jalostetulla sinievätonnikalalla’ sinievätonnikalaa, joka on puhdistettu, jonka kidukset on poistettu, joka on suolistettu ja jäädytetty ja josta on poistettu evät, kiduskannen luut, pyrstö ja pää tai osa päästä;
            
            
               (q)’sinievätonnikalan muilla osilla kuin liha’ päätä, silmiä, mätiä, suolia ja pyrstöä;
            
            
               (r)’suojelukomission sihteeristöllä’ suojelukomission perustamaa sihteeristöä;
            
            
               (s)’suojelukomission jälleenlaivausilmoituksella’ suurten kalastusalusten harjoittamaa jälleenlaivausta koskevan ohjelman perustamisesta annetun suojelukomission päätöslauselman
                  17
                liitettä I;
            
            
               (t)’suojelukomission säilyttämis- ja hoitotoimenpiteillä’ suojelukomission hyväksymiä päätöslauselmia ja muita sitovia toimenpiteitä;
            
         
         
            
               (u)’alusten satelliittiseurantajärjestelmää koskevalla vuotuisella yhteenvetoraportilla’ asiakirjan CCSBT-CC/0910/06
                  18
                liitteessä A esitettyä asiakirjaa, jossa luetellaan alusten satelliittiseurantaärjestelmää koskevat tarvittavat tiedot;
            
            
               (v)’suojelukomission valvontakomitealla’ suojelukomission alaisena toimivaa elintä, joka seuraa, tarkastelee ja arvioi suojelukomission säilyttämis- ja hoitotoimenpiteiden noudattamista;
            
            
               (w)’suojelukomission LIS-alusluettelon luonnoksella’ suojelukomission sihteeristön laatimaa alustavaa luetteloa.
            
            
               4 artikla 
                  Sinievätonnikalan pyydystämistä kohdelajina koskeva yleinen kielto
            
            
               Unionin kalastusalukset eivät saa pyydystää sinievätonnikalaa kohdelajina. Kaikkien unionin kalastusaluksilla pidettyjen sinievätonnikalojen on oltava sivusaaliita. 
            
            
               5 artikla 
                  Suojelukomission alusrekisteri 
            
            
               1.Jäsenvaltion on toimitettava komissiolle seuraavat tiedot kustakin unionin kalastusaluksesta, jolle lippujäsenvaltio on antanut luvan pyydystää sinievätonnikalaa sivusaaliina, näiden alusten lisäämiseksi suojelukomission alusrekisteriin:
            
            
               (a)Lloyds- tai IMO-numero; 
            
            
               (b)nimi ja rekisterinumero; 
            
            
               (c)mahdolliset aiemmat nimet; 
            
            
               (d)mahdolliset aiemmat liput; 
            
            
               (e)tiedot mahdollisista muista rekistereistä poistamisista; 
            
            
               (f)mahdolliset kansainväliset radiokutsutunnukset;
            
            
               (g)aluksen tyyppi, kokonaispituus sekä vetoisuus bruttorekisteritonneina; 
            
            
               (h)omistajien nimet ja osoitteet; 
            
            
               (i)toimijoiden nimet ja osoitteet; 
            
            
               (j)käytetyt pyydykset; ja 
            
            
               (k)sinievätonnikalan sallitut kalastus- ja/tai jälleenlaivauskaudet. 
            
            
               2.Unionin kalastusalus, jota ei ole kirjattu suojelukomission alusrekisteriin, ei saa pitää aluksella, jälleenlaivata tai viedä sinievätonnikalaa. 
            
            
               3.Toimittaessaan 1 kohdan mukaisen luettelon aluksistaan jäsenvaltion on ilmoitettava, mitkä alukset on lisätty luetteloon uusina ja mitkä alukset on lisätty luettelossa entuudestaan olevien alusten tilalle. 
            
         
         
            
               4.Jäsenvaltion on ilmoitettava komissiolle viipymättä kaikista muutoksista 1 kohdan mukaisesti toimitettuihin tietoihin. Komissio toimittaa nämä tiedot viipymättä suojelukomission sihteeristölle.
            
            
               5.Jos unionin kalastusalus on harjoittanut LIS-kalastustoimintaa, jäsenvaltio ei saa lähettää komissiolle 1 kohdassa tarkoitettuja tietoja ennen kuin se on saanut asianomaisen aluksen omistajalta riittävän sitoumuksen siitä, että se ei enää harjoita tällaista toimintaa.
            
            
               6 artikla 
                   Sinievätonnikalaan kiinnitettävä merkki
            
            
               1.Kun unionin kalastusaluksen sivusaaliina saama sinievätonnikalaa aiotaan viedä tai jälleenviedä, jokaiseen kokonaiseen sinievätonnikalaan on kiinnitettävä pyydystämisen yhteydessä tähän tarkoitettu merkki. Poikkeustapauksissa, joissa merkki irtoaa vahingossa eikä sitä voida kiinnittää uudelleen, kalaan on kiinnitettävä uusi merkki mahdollisimman pian ja viimeistään jälleenlaivaus- tai vientihetkellä.
            
            
               2.Kokonaisia jalostamattomia sinievätonnikaloja ei saa tuoda, viedä tai jälleenviedä ilman kalaan kiinnitettyä merkkiä, paitsi jos merkkiä ei enää tarvita siksi, että kalaa on jatkojalostettu.
            
            
               3.Merkki on kiinnitettävä kuhunkin yksittäiseen kalaan ruhon ollessa vielä kokonainen, ja siinä on ilmoitettava kyseisen kalan pyydystyskuukausi ja -alue, pyyntimenetelmä, paino ja pituus.
            
            
               4.Kussakin sinievätonnikalaan kiinnitettävässä merkissä on oltava helposti luettavassa muodossa yksilöllinen ja etukäteen kirjattu merkin numero, johon on sisällyttävä lippuvaltion yksilöllinen tunniste ja pyyntivuoden tunniste. Merkin on oltava sellainen, että se voidaan kiinnittää kalaan lujasti ja että sitä ei voi käyttää uudelleen, muokata luvattomasti, väärentää tai kopioida. Merkkien on kestettävä vähintään −60 celsiusasteen lämpötilaa, suolavettä ja kovaa käsittelyä, ja niiden on oltava turvallisia elintarvikekäytössä.
            
            
               5.Lippujäsenvaltion on pidettävä kirjaa sinievätonnikalaan kiinnitettävien merkkien toimittamisesta sen lipun alla purjehtiville aluksille sekä varmistettava, että sen aluksilla ja toimijoilla sekä asianomaisilla viranomaisilla on käytössään sellaiset raportointimenettelyt ja -muodot, joiden avulla merkeistä voidaan kerätä vaaditut tiedot.
            
            
               7 artikla 
                  Saalismerkkilomakkeet
            
            
               1.Kun unionin kalastusaluksen sivusaaliina saamaa sinievätonnikalaa aiotaan viedä tai jälleenviedä, saalismerkkilomake on täytettävä mahdollisimman pian kalojen pyydystämisen jälkeen. Kalat on mitattava ja punnittava ennen jäädyttämistä. 
            
            
               2.Jos mittausta ja punnitusta ei voida tehdä tarkasti aluksella, kalat voidaan mitata ja punnita ja niitä koskeva saalismerkkilomake täyttää jälleenlaivaushetkellä, mutta tämä on tehtävä joka tapauksessa ennen kuin ne siirretään edelleen.
            
            
               3.Unionin kalastusalusten päällikön on toimitettava täytetyt saalismerkkilomakkeet lippujäsenvaltion viranomaisille. Jäsenvaltion on toimitettava saalismerkkilomakkeiden tiedot komissiolle neljännesvuosittain. Komissio toimittaa nämä tiedot viipymättä suojelukomission sihteeristölle.
            
            
               8 artikla 
                  Sinievätonnikalan kauppa 
            
            
               1.Kaikkien tuotavien, vietävien ja jälleenvietävien sinievätonnikalojen mukana on oltava tämän asetuksen mukaiset asiaankuuluvat suojelukomission saaliin kirjausmenettelyyn liittyvät asiakirjat ja merkit. 
            
            
               2.Sinievätonnikalan muiden osien kuin lihan tuonti, vienti ja jälleenvienti on sallittua ilman vienti- ja jälleenvientilomakkeita.
            
            
               9 artikla 
                  Sinievätonnikalan tuonti unioniin
            
            
               1.Unioniin tuotavien sinievätonnikalojen mukana on oltava neuvoston asetuksessa (EY) N:o 1005/2008 säädetty saalistodistus sekä vienti- tai jälleenvientilomake. 
            
            
               2.Jäsenvaltiot eivät saa hyväksyä sellaisia tuotavia sinievätonnikalaeriä, joiden mukana ei ole vaadittuja suojelukomission saaliin kirjausmenettelyn mukaisia asiakirjoja ja merkkejä. 
            
            
               3.Kokonaisia, jalostamattomia ja merkitsemättömiä sinievätonnikaloja sisältäviä lähetyksiä tai osittaisia lähetyseriä ei saa hyväksyä maahantuotaviksi.
            
            
               10 artikla 
                  Sinievätonnikalan vienti ja jälleenvienti
            
         
         
            
               1.Kun jäsenvaltio vie tai jälleenvie sinievätonnikaloja, viennin tai jälleenviennin yhteydessä on toimitettava vienti- tai jälleenvientilomake, sanotun kuitenkaan rajoittamatta neuvoston asetuksen (EY) N:o 1005/2008 15 artiklan 1 kohdassa säädettyä unionin kalastusalusten saaliiden viennin varmentamista koskevan vaatimuksen soveltamista. 
            
            
               2.Jäsenvaltio ei saa varmentaa vientiä tai jälleenvientiä varten sellaisia sinievätonnikalalähetyksiä, joiden mukana ei ole asiaankuuluvia suojelukomission saaliin kirjausmenettelyn mukaisia asiakirjoja ja merkkejä. 
            
            
               3.Kokonaisia, jalostamattomia ja merkitsemättömiä sinievätonnikaloja sisältäviä lähetyksiä tai osittaisia lähetyseriä ei saa varmentaa vientiä tai jälleenvientiä varten.
            
            
               11 artikla
                  Lippujäsenvaltioiden tai jäsenvaltioiden toimittamien suojelukomission saaliin kirjausmenettelyyn liittyvien asiakirjojen varmentaminen
            
            
               1.Lippujäsenvaltion tai jäsenvaltion toimivaltaisten viranomaisten on varmennettava saaliinseuranta-, saalismerkki- sekä vienti- ja jälleenvientilomakkeet. Ne eivät saa varmentaa lomakkeita tai suojelukomission saaliin kirjausmenettelyyn liittyviä asiakirjoja, joiden tiedot ovat puutteellisia tai virheellisiä. 
            
            
               2.Lippujäsenvaltion on ilmoitettava komissiolle 1 kohdassa tarkoitetut saalistodistusten varmennuksesta vastaavat toimivaltaiset viranomaisensa, jos ne ovat eri viranomaiset kuin neuvoston asetuksen (EY) N:o 1005/2008 15 artiklan 1 kohdassa tarkoitetut viranomaiset. Komissio toimittaa nämä tiedot viipymättä suojelukomission sihteeristölle.
            
            
               3.Jäsenvaltion on tehtävä riittävästi ja riittävän laajoja tarkastuksia voidakseen varmentaa saaliin kirjausmenettelyyn liittyvien asiakirjojen tiedot, mukaan lukien aluksia, purkamista ja mahdollisuuksien mukaan markkinoita koskevat tarkastukset, ja sen on toimitettava komissiolle yksityiskohtaiset tiedot toimenpiteistä, joita se on toteuttanut varmistaakseen tämän kohdan noudattamisen. 
            
            
               12 artikla 
                  Jäsenvaltioiden vastaanottamien, suojelukomission saaliin kirjausmenettelyyn liittyvien asiakirjojen varmentaminen 
            
            
               1.
                     Jäsenvaltion on suoritettava riittävästi ja riittävän laajoja tarkastuksia, mukaan lukien aluksia, purkamista ja mahdollisuuksien mukaan markkinoita koskevat tarkastukset, voidakseen varmentaa suojelukomission saaliin kirjausmenettelyyn liittyvien asiakirjojen tiedot. se ei saa varmentaa lomakkeita tai suojelukomission saaliin kirjausmenettelyyn liittyviä asiakirjoja, joiden tiedot ovat puutteellisia tai virheellisiä.
            
            
               2.Jäsenvaltion on varmistettava, että sen toimivaltaiset viranomaiset tunnistavat jokaisen unioniin tuodun tai sieltä viedyn tai jälleenviedyn sinievätonnikalalähetyksen ja tutkivat jokaisen sinievätonnikalalähetyksen mukana toimitettavat, suojelukomission saaliin kirjausmenettelyyn liittyvät asiakirjat, sanotun kuitenkaan rajoittamatta neuvoston asetuksen (EY) N:o 1005/2008 17 artiklan mukaisten tarkistusten soveltamista. Toimivaltaiset viranomaiset voivat myös tutkia lähetyksen sisällön tarkastaakseen suojelukomission saaliin kirjausmenettelyn mukaisessa asiakirjassa ja muissa asiakirjoissa annetut tiedot, ja niiden on tarvittaessa tehtävä tarkastuksia asianomaisten toimijoiden kanssa.
            
            
               3.Jäsenvaltion on toimitettava komissiolle yksityiskohtaiset tiedot tämän säännöksen noudattamisen varmistamiseksi toteutetuista toimenpiteistä.
            
            
               4.Jäsenvaltion on ilmoitettava komissiolle mahdollisimman pian sellaisista sinievätonnikalalähetyksistä, joihin liittyvissä suojelukomission saaliin kirjausmenettelyn mukaisissa asiakirjoissa tai muissa asiakirjoissa esitetyt tiedot herättävät epäilyksiä tai joihin liittyvät suojelukomission saaliin kirjausmenettelyn mukaiset asiakirjat ovat puutteellisia tai varmentamattomia tai puuttuvat kokonaan. Komissio toimittaa nämä tiedot viipymättä suojelukomission sihteeristölle. 
            
            
               13 artikla 
                  Suojelukomission saaliin kirjausmenettelyyn liittyvien ilmoitusten läpikäyminen ja tutkinta
            
            
               1.Jos komissio saa suojelukomission sihteeristöltä suojelukomission saaliin kirjausmenettelyä koskevien säännösten täytäntöönpanoon liittyvän ilmoituksen, joka sisältää tietoja, jotka jäsenvaltion on käytävä läpi, se toimittaa ilmoituksen viipymättä asianomaiselle jäsenvaltiolle, joka käy tiedot läpi ja tutkii mahdolliset havaitut sääntöjenvastaisuudet.
            
            
               2.Kunkin asianomaisen jäsenvaltion on tehtävä yhteistyötä ja toteutettava kaikki tarvittavat toimenpiteet suojelukomission saaliin kirjausmenettelyn täytäntöönpanoon liittyvien kysymysten selvittämiseksi ja ilmoitettava komissiolle näiden toimien tuloksista. 
            
            
               3.Jäsenvaltioiden on tehtävä yhteistyötä sen varmistamiseksi, että suojelukomission saaliin kirjausmenettelyyn liittyviä asiakirjoja ei väärennetä ja etteivät ne sisällä virheellisiä tietoja.
            
            
               14 artikla 
                  Suojelukomission saaliin kirjausmenettelyyn liittyvien asiakirjojen säilyttäminen
            
            
               1.Jäsenvaltion on säilytettävä kaikki vastaanottamansa alkuperäiset suojelukomission saaliin kirjausmenettelyyn liittyvät asiakirjat tai niistä skannatut sähköiset kopiot kansallisten sääntöjen mukaisesti vähintään kolmen vuoden ajan. 
            
            
               2.Jäsenvaltion on myös säilytettävä jäljennökset kaikista antamistaan suojelukomission saaliin kirjausmenettelyyn liittyvistä asiakirjoista kansallisten sääntöjen mukaisesti vähintään kolmen vuoden ajan. 
            
            
               3.Edellä 1 ja 2 kohdassa tarkoitettujen asiakirjojen jäljennökset on saalismerkkilomakkeita lukuun ottamatta toimitettava komissiolle viipymättä ja viimeistään ennen niiden antamis- tai vastaanottopäivää seuraavan vuosineljänneksen päättymistä, jotta ne voidaan toimittaa suojelukomission sihteeristölle.
            
         
         
            
               15 artikla 
                  Jälleenlaivaussatamat
            
            
               1.Sinievätonnikalan jälleenlaivaus on suoritettava aina satamassa.
            
            
               2.Lippujäsenvaltion on nimettävä satamat, joita sen lipun alla purjehtivien alusten on käytettävä sinievätonnikalan jälleenlaivaukseen, sekä ilmoitettava tästä kyseisille satamavaltioille jakaakseen tarvittavat tiedot tehokasta seurantaa varten.
            
            
               16 artikla 
                  Jälleenlaivauksesta ilmoittaminen 
            
            
               1.Unionin kalastusaluksen päällikön on ilmoitettava satamavaltion viranomaisille seuraavat tiedot vähintään 48 tuntia ennen jälleenlaivausta tai satamavaltion viranomaisten määrittämän ajan sisällä taikka välittömästi kalastustoimien päätyttyä, jos satamaan saapumiseen on alle 48 tuntia:
            
            
               (a)unionin kalastusaluksen nimi ja numero suojelukomission alusrekisterissä;
            
            
               (b)jälleenlaivattava sinievätonnikalatuote ja sen paino tonneina;
            
            
               (c)jälleenlaivauksen päivämäärä ja sijainti;
            
            
               (d)FAO-pääkalastusalue tai -suuralue, jolta sivusaaliina saadut sinievätonnikalat on pyydetty.
            
            
               2.Unionin kalastusaluksen päällikön on jälleenlaivauksen yhteydessä ilmoitettava lippujäsenvaltiolleen seuraavat tiedot:
            
            
               (a)kyseessä olevat sinievätonnikalatuotteet ja niiden määrät;
            
            
               (b)jälleenlaivauksen päivämäärä ja jälleenlaivauspaikka;
            
            
               (c)vastaanottavan rahtialuksen nimi, rekisterinumero, lippu ja numero suojelukomission alusrekisterissä, joka sisältää ne alukset, joilla on lupa vastaanottaa jälleenlaivattavia tuotteita;
            
            
               (d)sen pääkalastusalueen tai suuralueen kolmikirjaiminen FAO:n koodi, jolta sinievätonnikalasaalis on saatu.
            
            
               17 artikla 
                  Suojelukomission jälleenlaivausilmoitus
            
            
               1.Sinievätonnikalan jälleenlaivaukseen osallistuvan unionin kalastusaluksen päällikön on täytettävä suojelukomission jälleenlaivausilmoitus ja toimitettava ilmoitus yhdessä aluksen suojelukomission kalastusalusrekisteriin kirjatun numeron kanssa lippujäsenvaltiolleen. 
            
            
               2.Poiketen siitä, mitä neuvoston asetuksen (EY) N:o 1224/2009 22 artiklan 1 kohdassa säädetään, suojelukomission jälleenlaivausilmoitus on lähetettävä lippujäsenvaltiolle 15 päivän kuluessa jälleenlaivauksesta.
            
            
               18 artikla 
                  Alusten seurantajärjestelmä
            
            
               1.Jos komissio saa laajennetun komission jäseneltä tai yhteistyötä tekevältä muulta kuin jäseneltä pyynnön toimittaa unionin kalastusaluksesta alusten seurantajärjestelmän sisältämiä tietoja tapauksessa, jossa kyseisen unionin kalastusaluksen epäillään toimineen suojelukomission säilyttämis- ja hoitotoimenpiteiden vastaisesti, komissio toimittaa pyynnön viipymättä asianomaiselle jäsenvaltiolle. 
            
            
               2.Kyseisen aluksen lippujäsenvaltion on tutkittava tapaus ja toimitettava yksityiskohtaiset tiedot tutkimuksesta komissiolle, joka puolestaan toimittaa tiedot viipymättä sille jäsenelle tai yhteistyötä tekevälle muulle kuin jäsenelle, joka pyysi alusten seurantajärjestelmän tietoja.
            
         
         
            
               3.Sinievätonnikalaa sivusaaliina saaneen aluksen lippujäsenvaltion on toimitettava kyseisten saaliiden pyyntivuodelta alusten seurantajärjestelmää koskeva vuotuinen yhteenvetoraportti komissiolle kuusi viikkoa ennen suojelukomission valvontakomitean kokousta, jotta raportti voidaan toimittaa suojelukomission sihteeristölle.
            
            
               19 artikla 
                  Unionin kalastusaluksen sisällyttäminen suojelukomission LIS-alusluettelon luonnokseen
            
            
               1.Jos komissio saa suojelukomission sihteeristöltä ilmoituksen siitä, että unionin kalastusalus on sisällytetty suojelukomission LIS-alusluettelon luonnokseen, se toimittaa kyseisen ilmoituksen, suojelukomission sihteeristön toimittamat todisteet ja muut dokumentoidut tiedot asianomaiselle lippujäsenvaltiolle, jotta tämä saa niistä tiedon ja voi esittää asiaa koskevia huomautuksia. Komissio tarkastelee lippujäsenvaltion toimittamia tietoja, jotka koskevat aluksen sisällyttämistä suojelukomission LIS-alusluettelon luonnokseen, ja toimittaa ne suojelukomission sihteeristölle vähintään kuusi viikkoa ennen suojelukomission valvontakomitean kokousta.
            
            
               2.Saatuaan ilmoituksen komissiolta lippujäsenvaltion viranomaisten on ilmoitettava viipymättä kalastusaluksen omistajalle aluksen sisällyttämisestä suojelukomission LIS-alusluettelon luonnokseen sekä mahdollisista seurauksista siinä tapauksessa, että alus sisällytetään suojelukomission hyväksymään lopulliseen LIS-alusluetteloon.
            
            
               20 artikla 
                  Suojelukomission sihteeristön ilmoittama väitetty vaatimusten noudattamatta jättäminen
            
            
               1.Jos komissio saa suojelukomission sihteeristöltä tietoja, jotka viittaavat siihen, että jäsenvaltio olisi jättänyt noudattamatta yleissopimusta ja/tai suojelukomission säilyttämis- ja hoitotoimenpiteitä, komissio toimittaa nämä tiedot viipymättä asianomaiselle jäsenvaltiolle.
            
            
               2.Asianomaisen jäsenvaltion on toimitettava komissiolle väitetyn noudattamatta jättämisen tutkinnassa tehdyt havainnot ja tiedot sen ratkaisemiseksi toteutetuista toimista vähintään kahdeksan viikkoa ennen suojelukomission valvontakomitean vuosikokousta. 
            
            
               21 artikla 
                  Yhteyspisteet sekä suojelukomission jäsenen suorittaman satamatarkastuksen yhteydessä havaitut suojelukomission säilyttämis- ja hoitotoimenpiteiden väitetyt rikkomiset
            
            
               1.Satamajäsenvaltion on nimettävä yhteyspiste satamatarkastusraporttien vastaanottamiseksi suojelukomission jäseniltä.
            
            
               2.Jäsenvaltion on ilmoitettava nimettyjä yhteyspisteitä koskevista muutoksista komissiolle vähintään 21 päivää ennen muutosten voimaantuloa. Komissio toimittaa nämä tiedot suojelukomission sihteeristölle vähintään 14 päivää ennen muutosten voimaantuloa.
            
            
               3.Jos jäsenvaltion nimeämä yhteyspiste saa suojelukomission jäseneltä tarkastusraportin, jossa esitetään näyttöä siitä, että kyseisen jäsenvaltion lipun alla purjehtiva kalastusalus olisi rikkonut suojelukomission säilyttämis- ja hoitotoimenpiteitä, lippujäsenvaltion on viipymättä tutkittava väitetty rikkominen ja annettava komissiolle tiedoksi tutkinnan tilanne sekä mahdollisesti toteutetut täytäntöönpanotoimet, jotta komissio voi toimittaa tiedon asiasta suojelukomission sihteeristölle kolmen kuukauden kuluessa siitä, kun se on vastaanottanut jäsenvaltion tekemän tiedoksiannon. 
            
            
               4.Jos jäsenvaltio ei pysty toimittamaan komissiolle tilanneraporttia kuuden kuukauden kuluessa tarkastusraportin vastaanottamisesta, sen on ilmoitettava komissiolle ennen kuuden kuukauden määräajan umpeutumista viivästyksen syyt sekä päivämäärä, johon mennessä tilanneraportti toimitetaan. Komissio toimittaa tilannetta tai tutkinnan viivästymistä koskevat tiedot viipymättä suojelukomission sihteeristölle.
            
            
               22 artikla 
                  Kuukausittainen sivusaaliiden ilmoittaminen
            
            
               Lippujäsenvaltion, jonka lipun alla purjehtivat alukset ovat saaneet sinievätonnikalaa sivusaaliina, on asetuksen (EY) N:o 1224/2009 33 artiklan mukaisesti ilmoitettava komissiolle kunkin kuukauden 15 päivänä edellisen kuukauden sivusaaliista. Komissiolle ilmoitettaviin tietoihin on sisällyttävä myös tiedot mahdollisista poisheitetyistä saaliista ja siitä, olivatko poisheitetyt sivusaaliit elossa ja elinvoimaisia, kuolemaisillaan vai kuolleita, sekä sivusaaliina saatujen sinievätonnikalojen kumulatiivinen kokonaismäärä koko vuodelta. Komissio toimittaa nämä tiedot suojelukomission sihteeristölle viimeistään kunkin kuukauden viimeisenä päivänä.
            
            
               23 artikla 
                  Vuotuinen raportointi
            
            
               1.Jäsenvaltion on ilmoitettava seuraavat tiedot komissiolle viimeistään kuusi viikkoa ennen suojelukomission valvontakomitean vuosikokousta:
            
            
               (a)yksityiskohtaiset tiedot 12 artiklan mukaisesti tehdyistä tarkastuksista saaliin kirjausmenettelyyn liittyvien asiakirjojen sisältämien tietojen varmentamiseksi;
            
            
               (b)edellisen kalastuskauden aikana satamassa jälleenlaivattujen sinievätonnikalojen määrät ja prosenttiosuudet sekä luettelo asianomaisen jäsenvaltion lipun alla purjehtivista aluksista, jotka ovat jälleenlaivanneet satamassa edellisen kalastuskauden aikana;
            
            
               (c)lippujäsenvaltion, jonka lipun alla purjehtivat alukset ovat saaneet sinievätonnikalaa sivusaaliina, on ilmoitettava vuotuinen sivusaalis asianomaiselta vuodelta komissiolle asetuksen (EY) N:o 1224/2009 33 artiklan mukaisesti, mukaan lukien tiedot mahdollisista poisheitetyistä saaliista ja siitä, olivatko poisheitetyt sivusaaliit elossa ja elinvoimaisia, kuolemaisillaan vai kuolleita, sekä alusten satelliittiseurantajärjestelmää koskeva vuotuinen yhteenvetoraportti.
            
            
               24 artikla 
                Luottamuksellisuus
            
         
         
            
               Asetuksen (EY) N:o 1224/2009 112 ja 113 artiklassa säädettyjen velvoitteiden lisäksi jäsenvaltioiden ja komission on varmistettava suojelukomission sihteeristölle lähetettyjen ja siltä vastaanotettujen sähköisten raporttien ja viestien luottamuksellinen käsittely.
            
            
               25 artikla 
                  Säädösvallan siirto
            
            
               1.Siirretään komissiolle valta antaa 26 artiklan mukaisesti delegoituja säädöksiä tämän asetuksen muuttamiseksi tai täydentämiseksi suojelukomission hyväksymien, seuraavia seikkoja koskevien toimenpiteiden osalta:
            
            
               (a)edellä 4 artiklassa tarkoitettu sinievätonnikalan pyynti kohdelajina unionin kalastusalusten tapauksessa;
            
            
               (b)edellä 5 artiklassa luetellut tiedot, jotka on toimitettava aluksen sisällyttämiseksi suojelukomission alusrekisteriin;
            
            
               (c)tietojen raportoinnin määräajat tai ilmoitusjaksot, jotka vahvistetaan saalismerkkilomakkeiden osalta 7 artiklan 3 kohdassa, saaliin kirjausmenettelyyn liittyvien asiakirjojen säilyttämisen osalta 14 artiklan 2 kohdassa, jälleenlaivauksesta ilmoittamisen ja jälleenlaivausilmoitusten toimittamisen osalta 16 artiklan 1 kohdassa, suojelukomission valvontakomitealle annettavien LIS-alusluetteloa ja tutkimusraportteja koskevien tietojen toimittamisen osalta 19 artiklan 1 kohdassa ja 20 artiklan 1 kohdassa, satamatarkastuksia varten nimettyjä yhteyspisteitä koskevien tietojen toimittamisen osalta 21 artiklan 2 kohdassa, sivusaaliita koskevien raporttien toimittamisen osalta 22 artiklassa sekä raporttien toimittamisen osalta 23 artiklan 1 kohdassa. 
            
            
               2.Kaikki 1 kohdan mukaiset delegoidut säädökset, joilla muutetaan tai täydennetään tätä asetusta, on rajoitettava tiukasti suojelukomission toimenpiteitä koskevien muutosten täytäntöönpanoon unionin lainsäädännössä.
            
            
               26 artikla 
                  Siirretyn säädösvallan käyttäminen
            
            
               1.Komissiolle siirrettyä valtaa antaa delegoituja säädöksiä koskevat tässä artiklassa säädetyt edellytykset.
            
            
               2.Siirretään komissiolle tämän asetuksen voimaantulopäivästä viiden vuoden ajaksi 25 artiklassa tarkoitettu valta antaa delegoituja säädöksiä.
            
            
               3.Euroopan parlamentti tai neuvosto voi milloin tahansa peruuttaa 25 artiklassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Peruuttaminen tulee voimaan sitä päivää seuraavana päivänä, jona sitä koskeva päätös julkaistaan Euroopan unionin virallisessa lehdessä, tai jonakin myöhempänä, kyseisessä päätöksessä mainittuna päivänä. Peruuttamispäätös ei vaikuta jo voimassa olevien delegoitujen säädösten pätevyyteen.
            
            
               4.Ennen kuin komissio hyväksyy delegoidun säädöksen, se kuulee kunkin jäsenvaltion nimeämiä asiantuntijoita paremmasta lainsäädännöstä 13 päivänä huhtikuuta 2016 tehdyssä toimielinten välisessä sopimuksessa vahvistettujen periaatteiden mukaisesti.
            
            
               5.Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle.
            
            
               6.Edellä olevan 25 artiklan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella.
            
            
               27 artikla 
                  Voimaantulo
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                  Euroopan parlamentin puolesta
                        Neuvoston puolesta
               
               
                  Puhemies
                        Puheenjohtaja
               
            
         
         
            
                  
                     (1)
                  
                        Neuvoston päätös 95/399/EY, tehty 18 päivänä syyskuuta 1995, yhteisön liittymisestä Intian valtameren tonnikalatoimikunnan perustamista koskevaan sopimukseen (EYVL L 326, 5.10.1995, s. 24).
               
               
                  
                     (2)
                  
                        Neuvoston päätös 2005/75/EY, tehty 26 päivänä huhtikuuta 2004, yhteisön liittymisestä laajasti vaeltavien kalakantojen säilyttämistä ja hoitoa Länsi- ja Keski-Tyynellämerellä koskevaan yleissopimukseen (EUVL L 32, 4.2.2005, s. 1).
               
               
                  
                     (3)
                  
                        Neuvoston päätös 86/238/ETY, tehty 9 päivänä kesäkuuta 1986, yhteisön liittymisestä kansainväliseen yleissopimukseen Atlantin tonnikalojen suojelusta sellaisena kuin se on muutettuna yleissopimuksen sopimuspuolina olevien valtioiden täysivaltaisten edustajien konferenssin päätösasiakirjaan liitetyllä Pariisissa 10 päivänä heinäkuuta 1984 allekirjoitetulla pöytäkirjalla (EYVL L 162, 18.6.1986, s. 33).
               
               
                  
                     (4)
                  
                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).
               
               
                  
                     (5)
                  
                        Euroopan parlamentin ja neuvoston asetus (EU) 2017/2403, annettu 12 päivänä joulukuuta 2017, ulkoisten kalastuslaivastojen kestävästä hallinnoinnista ja neuvoston asetuksen (EY) N:o 1006/2008 kumoamisesta (EUVL L 347, 28.12.2017, s. 81).
               
               
                  
                     (6)
                  
                        Neuvoston asetus (EY) N:o 1005/2008, annettu 29 päivänä syyskuuta 2008, laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta (EUVL L 286, 29.10.2008, s. 1).
               
               
                  
                     (7)
                  
                        EUVL.
               
               
                  
                     (8)
                  
                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).
               
               
                  
                     (9)
                  
                        Neuvoston päätös 98/392/EY, tehty 23 päivänä maaliskuuta 1998, 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen ja sen XI osan soveltamiseen liittyvän 28 päivänä heinäkuuta 1994 tehdyn sopimuksen tekemisestä Euroopan yhteisön puolesta (EYVL L 179, 23.6.1998, s. 1). 
               
               
                  
                     (10)
                  
                        Neuvoston päätös 98/414/EY, tehty 8 päivänä kesäkuuta 1998, hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen määräysten täytäntöönpanosta tehdyn sopimuksen ratifioinnista Euroopan yhteisön puolesta (EYVL L 189, 3.7.1998, s. 14).
               
               
                  
                     (11)
                  
                        Neuvoston päätös (EU) 2015/2437, annettu 14 päivänä joulukuuta 2015, unionin jäsenyyttä sinievätonnikalan suojelemista koskevan yleissopimuksen laajennetussa komissiossa koskevan Euroopan unionin ja sinievätonnikalan suojelukomission (CCSBT) välisen kirjeenvaihtona tehdyn sopimuksen tekemisestä Euroopan unionin puolesta (EUVL L 336, 23.12.2015, s. 27).
               
               
                  
                     (12)
                  
                        Neuvoston asetus (EY) N:o 1224/2009, annettu 20 päivänä marraskuuta 2009, unionin valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1). 
               
               
                  
                     (13)
                  
                        Komission täytäntöönpanoasetus (EU) N:o 404/2011, annettu 8 päivänä huhtikuuta 2011, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä (EUVL L 112, 30.4.2011, s. 1).
               
               
                  
                     (14)
                  
                        Neuvoston asetus (EY) N:o 1005/2008, annettu 29 päivänä syyskuuta 2008, laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta (EUVL L 286, 29.10.2008, s. 1).
               
               
                  
                     (15)
                  
                        Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
               
               
                  
                     (16)
                  
                        Euroopan parlamentin, Euroopan unionin neuvoston ja Euroopan komission välinen toimielinten sopimus paremmasta lainsäädännöstä (EUVL L 123, 12.5.2016, s. 1).
               
               
                  
                     (17)
                  
                        https://www.ccsbt.org/sites/default/files/userfiles/file/docs_english/operational_resolutions/Resolution_Transhipment.pdf
               
               
                  
                     (18)
                  
                        https://www.ccsbt.org/en/system/files/resource/en/4d9169c192044/cc06.pdf